<classify> RAIS John Magufuli ameweka mawe ya msingi kwa miradi minne yenye thamani ya Sh bilioni 152 jijini Mwanza, huku akisisitiza kuwa fedha kwa ajili za ujenzi wa miradi mikubwa nchini bado zipo.Rais Magufuli ameyasema hayo jana jijini Mwanza wakati wa sherehe za uwekaji mawe ya msingi ya ujenzi wa meli mpya ya kisasa katika ziwa Victoria Meli ya Mv- Mwanza Hapa Kazi Tu, ujenzi wa chelezo cha kujengea meli katika Bandari ya Mwanza Kusini na ukarabati wa meli za Mv Victoria na Mv Butiama.Alisema Watanzania hawana budi kujituma kwa kufanya kazi kwa bidii na kwamba wasikae kwa ajili ya kusubiria vitu vya bure kwa madai kuwa vina madhara yake.Alisema alipowaahidi wakazi wa mikoa ya Kanda ya Ziwa mwaka 2015 kuwa angejenga meli ya kisasa katika ziwa Victoria wengi wa watu hawakuamini akiwathibitishia mamia ya wakazi wa Jiji la Mwanza na mikoa jirani kwamba hata yeye alijiuliza fedha za ujenzi wa meli hiyo angezitoa wapi.Fedha zipo nyingi bado zinachezewa na mafisadi, hata sasa ugonjwa wa mafisadi bado upo haujaisha, kwa nini shilingi bilioni 153 zipatikane leo kuna miujiza gani, amehoji.Rais Magufuli aliyeongozana na viongozi wakuu wa kitaifa kwenye sherehe hizo akiwamo Makamu wa Rais, Samia Suluhu Hassan, Waziri Mkuu, Kassim Majaliwa, Spika wa Bunge, Job Ndugai, mawaziri, naibu mawaziri na makatibu wakuu wa wizara, alisema kama angesubiri na kuomba misaada kwa ajili ya utekelezaji wa miradi hiyo ingekuwa shida na isingeweza kujengwa na kutekelezwa kwa wakati.Amesema baadhi ya watu wanafikiri kuomba misaada ya fedha kutoka kwa wafadhili ndio ungewezesha kukamilika kwa ujenzi wa miradi hiyo, hatua iliyosababisha ujenzi wa meli mpya kushindikana ndani ya kipindi cha miaka 23 tangu meli ya Mv Bukoba ipate ajali ya kuzama ndani ya ziwa Victoria na kusababisha watu kufa.Hatua hii inanipa uhakika kwamba miradi hii yote ninayoiwekea mawe ya msingi itakamilika kwa wakati ili iweze kutoa huduma ya usafirishaji kwa wananchi, almesema.Alikariri wito wake wa kuwataka Watanzania kulipa kodi akisisitiza kuwa utekelezaji wa miradi mikubwa inayojengwa hivi sasa inatokana na kodi za wananchi.Ninyi ndio mmetoa mchango wa shilingi bilioni 152 na kufanikisha ujenzi wa miradi hii, maana watekelezaji ni nyie Watanzania, alisema.Alimpongeza Ofisa Mtendaji Mkuu wa Kampuni ya Huduma za Meli MSCL, Erick Hamissi ambaye amefanya kazi kubwa na kuliokoa shirika hilo ambalo lilikuwa limekufa kutokana na kushindwa kujiendesha kulikosababishwa kuwepo na uongozi mbovu na lilikuwa linaliwa kama mchwa.Alisema hali hiyo ilisabsabisha MSCL kubakia na meli moja aina ya Mv Clarias kutoka meli 14 ilizokuwa nazo awali, lakini kutokana na uongozi mzuri wa Erick sasa MSCL ina meli kubwa nne zinazofanya kazi kwa sasa.Hapa palikuwa na mzigo hewa, abiria hewa na bei za mizigo zilikuwa ni hewa, aliongeza. Alimpongeza Mtendaji Mkuu wa MSCL kwa mpango wake wa kununua meli kwa ajili ya kuanza kutoa huduma za usafirishaji ndani ya Bahari ya Hindi kwenda hadi Comoro.Alimuomba Spika Ndugai katika mwaka wa fedha mwakani aje aruhusu kutengwa kwa bajeti ili meli hiyo mpya inunuliwe pindi hoja hiyo itakapowasilishwa bungeni.Aliwataka wakandarasi wanaotekeleza miradi yote minne, Kampuni inayofanya kazi ya ujenzi wa meli hiyo ya GAS Entec Company Limited na Kampuni ya KANGNAM Corporation zote kutoka Korea Kusini zikishirikiana na Suma JKT ya Tanzania kuhakikisha zinakamilisha ujenzi wa miradi hiyo kwa wakati.Naye Mtendaji Mkuu wa MSCL, Erick Hamissi alisema mradi wa ujenzi wa meli hiyo mpya itakapokamilika itakuwa na uwezo wa kubeba abiria 1,200, tani 400 za mizigo, magari makubwa matatu na madogo 20.Meli hii itaitwa MV Mwanza Hapa Kazi Tu na itatoa huduma kwenye bandari zote kuu kwenye Ziwa Victoria, alisema na kuongeza kuwa mradi wa ujenzi wa chelezo utatumika kujenga meli nyingine na kufanyia matengenezo meli zote zilizomo kwenye Ziwa Victoria kwa makubaliano maalumu ya kibiashara, alisema.Alisema meli hiyo mpya itakayojengwa itakuwa na urefu wa mita 92.6, upana wa mita 17 na kimo cha mita 11.2 na itakuwa na madaraja matatu ambapo daraja la Kwanza litakuwa na uwezo wa kubeba abiria 50, daraja la pili litakuwa na uwezo wa kubeba abiria 316 na daraja la tatu litakuwa na uwezo wa kubeba abiria 834. Meli hii ndiyo itakayokuwa kubwa kuliko zote nchini kwetu na nchi jirani katika ukanda mzima wa Maziwa Makuu, alisema Hamissi.Meli hiyo itakuwa ni kichocheo kikubwa cha shughuli mbalimbali za kibiashara, kiuchumi na kijamii katika mikoa ya Kanda ya Ziwa na hata kati ya Tanzania na nchi za jirani za Kenya na Uganda, alisema.Aliongeza kuwa meli hiyo inajengwa kwa gharama ya Dola za Marekani milioni 39 sawa na Sh bilioni 89.764 na ujenzi wake utatumia muda wa miezi 24 hadi utakapokamilika Januari 2021.Mpaka sasa tumeshalipa jumla ya shilingi bilioni 39.249 ambazo ni sawa na asilimia 43.72 ya gharama za Mradi mzima, aliongeza.  <topic>: KITAIFA 